**Lappmeis** (*Poecile cinctus*) er en fugl i meisefamilien. Arten er utbredt i subarktisk klima i det nordlige Holarktis. Den består som fire taksoner, hvorav ssp. *lapponicus* hekker i deler av Norge og ellers i det nordlige Fennoskandia.

Biologi
-------

*P. c. cinctus* (nominatformen), Gatsuurt i Mongolia
Lappmeis er en liten fugl som måler cirka 13,5–14 cm og veier omkring 11–14,3 g. Den ligner litt på granmeisen, men skiller seg fra denne gjennom å ha brun hette (mot sort), noe større sort strupeflekk, varmbrun rygg og svakt rustfargede flanker. Fargene skiller litt mellom underartene.

Lappmeisen er utbredt opp til tregrensen i det nordlige Holarktis, og mye av utbredelsen ligger nord for polarsirkelen, fra Fennoskandia og østover gjennom det nordlige Russland med Sibir og gjennom Alaska, til det ekstremt nordvestre Canada.

Arten foretrekker gammelskog, helst furuskog, men også granskog og lerkeskog, og helst i områder med døde og råtnende trær. I montane og submontane områder finner man arten også i fjellbjørkskog. I Norge helst i tørr furuskog og fjellbjørkskog i Nord-Hedmark, Trøndelag, Indre Troms og Finnmark. Oppsøker fuglebrett, og kan ofte sees i flokk med andre meiser, særlig utenfor hekketiden. Etter at man begynte med flatehogst i Skandinavia og Finland har arten blitt stadig mer sjelden i disse områdene.

Lappmeisen eter med små virvelløse dyr, som insekter og edderkopper, om sommeren, og mange ulike sorter frø om vinteren. Arten hamstrer mat, helst frø, til vinterforrådet sitt. Kan også lete etter mat på fuglebrett, og arten har blitt observert når den eter talg fra døde, frosne reinsdyr.

Lappmeisen danner livslange parforhold, så det er bare unge fugler og enkefugler som årlige danner nye par. Hekketiden begynner i april og varer til et stykke ut i juni, litt avhengig av utbredelsen. Arten er hullruger og hunnen står for hele byggingen av redet, som gjerne legges til et hulrom etter en hakkespett eller i et naturlig hulrom. Hunnen legger 4–11, normalt 6–10 egg, som hun ruger ut selv. Inkubasjonen tar normalt 14–15, av og til opp mot 17 dager. Hannen mater hunnen i inkubasjonstiden. Alle eggene klekker normalt i løpet av 24–72 timer. Ungene blir i redet i cirka 17–20 dager og mates og stelles av begge foreldrene.

Inndeling
---------

Inndelingen og rekkefølge følger Birds of the World og er i henhold til Winkler, Billerman Lovette (2020). Norske navn på arter og grupper følger Norsk navnekomité for fugl og er i henhold til Syvertsen *et al.* (2008, 2017). Eventuelle norske navn i parentes er ikke offisielle, men kun midlertidige beskrivelser.

**Treliste**
* Passeriformes, spurvefugler
	+ Passeri, sangfugler
		- Passerida
			* Paroidea
				+ Paridae, meisefamilien
					- *Poecile*
						* *P. cinctus*, lappmeis
							+ *P. c. lapponicus*, fra Fennoskandia (unntatt i sør) til Dvina og Mezen i det nordlige europeisk Russland
							+ *P. c. cinctus*, fra Ural i europeisk Russland og Sibir østover til Beringhavet og Kamtsjatkahalvøya, sørover til Bajkal og det nordsentrale Mongolia
							+ *P. c. sayanus*, fra Altaj og østover til det sørlige Bajkal og det nordvestre Mongolia
							+ *P. c. lathami*, fra Alaska til det nordlige Yukon og de nordøstre Nordvestterritoriene i Canada

Referanser
----------

1. 1 2 3 4 5 6 7 8  Hailman, J. P. and S. Haftorn (2020). Gray-headed Chickadee (*Poecile cinctus*), version 1.0. In Birds of the World (S. M. Billerman, Editor). Cornell Lab of Ornithology, Ithaca, NY, USA.
2. ↑  Winkler, D. W. S. M. Billerman, and I.J. Lovette (2020). Tits, Chickadees, and Titmice (Paridae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
3. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-07
4. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:

Eksterne lenker
---------------

* (en) *Lappmeis* i Global Biodiversity Information Facility Rediger på Wikidata

* (no) *Lappmeis* hos Artsdatabanken Rediger på Wikidata

* (sv) *Lappmeis* hos Dyntaxa Rediger på Wikidata

* (en) *Lappmeis* hos ITIS Rediger på Wikidata

* (en) *Lappmeis* hos NCBI Rediger på Wikidata

* (en) *Kategori:Poecile cinctus* – bilder, video eller lyd på Wikimedia Commons Rediger på Wikidata

* (en) *Poecile cinctus* – galleri av bilder, video eller lyd på Wikimedia Commons Rediger på Wikidata

* *Poecile cinctus* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |